               IL-KUMMISSJONI EWROPEA
            Brussell, 10.2.2016
            COM(2016) 57 final
            2016/0034(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            li jemenda r-Regolament (UE) Nru 600/2014 dwar is-swieq tal-istrumenti finanzjarji, ir-Regolament (UE) Nru 596/2014 dwar l-abbuż tas-suq u r-Regolament (UE) Nru 909/2014 dwar titjib fis-saldu tat-titoli fl-Unjoni Ewropea u dwar depożitorji ċentrali tat-titoli fir-rigward ta’ ċerti dati
            (Test b'rilevanza għaż-ŻEE)

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               1.1. Ir-Raġunijiet għall-proposta

               Id-Direttiva 2014/65/UE ("MiFID") flimkien mar-Regolament (UE) Nru 600/2014 ("MiFIR") kienu ġew adottati bħala reazzjoni għall-kriżi finanzjarja. MiFID u MiFIR, li kollettivament jissejħu MiFiD II, ikopru s-swieq tat-titoli, l-intemedjarji tal-investiment u ċ-ċentri tan-negozjar. Il-qafas il-ġdid isaħħaħ u jissostitwixxi l-qafas attwali tal-MiFID.

               Il-MiFID II jestendi l-għadd ta’ strumenti finanzjarji koperti minn regoli tan-negozjar u jiżgura li l-kummerċ isir fuq pjattaformi rregolati. Dan jintroduċi regoli dwar il-kummerċ ta’ frekwenza għolja. Itejjeb it-trasparenza u s-sorveljanza tas-swieq finanzjarji – inklużi s-swieq tad-derivati - u jindirizza l-kwistjoni tal-volatilità tal-prezzijiet f'derivattivi ta’ komoditajiet. Il-qafas il-ġdid tejjeb il-kundizzjonijiet għall-kompetizzjoni fin-negozjar u fl-ikklerjar ta’ strumenti finanzjarji. Filwaqt li jibni fuq ir-regoli diġà fis-seħħ, ir-regoli tal-MiFID riveduti jsaħħu wkoll il-protezzjoni tal-investituri billi jintroduċi rekwiżiti robusti għall-organizzazzjoni u t-twettiq tan-negozju. Il-pakkett MiFID II jikkonsisti minn Direttiva u minn Regolament. L-Istati Membri huma obbligati li jittrasponu d-Direttiva sat-3 ta' Lulju 2016. Kemm il-MiFID kif ukoll il-MiFIR huma ppjanati li jibdew japplikaw mit-3 ta’ Jannar 2017.

               L-iskop tal-abbozz ta' proposta hu li jiġi pospost il-bidu tal-applikazzjoni taż-żewġ strumenti li huma parti mill-pakkett MiFID II bħala riżultat tal-isfidi tekniċi tal-implimentazzjoni li jinsabu quddiem l-Awtorità Ewropea tat-Titoli u s-Swieq ("ESMA"), l-awtoritajiet nazzjonali kompetenti ("NCAs") u l-partijiet interessati. Dawn l-isfidi huma ta’ tali dimensjoni li ċerti infrastrutturi essenzjali ta' dejta mhux se jkunu f'posthom sat-3 ta’ Jannar 2017.

               Matul il-proċess leġiżlattiv, ġew rikonoxxuti l-livell għoli ħafna ta' kumplessità tal-pakkett MiFID II, u l-ħtieġa għal għadd sinifikanti ta’ miżuri ta’ implimentazzjoni. Għal dan l-għan, ġie previst perjodu ta’ 30 xahar bejn l-adozzjoni u l-bidu tal-applikazzjoni, minflok il-perjodu normali ta' bejn 18 u 24 xahar.

               Minkejja dan il-perjodu eċċezzjonalment twil, l-ESMA għamlitha ċara lill-Kummissjoni li l-isfidi tekniċi tal-implimentazzjoni huma ta' tali dimensjoni li ċerti infrastrutturi essenzjali ta' dejta  mhux se jkun f'posthom sat-3 ta’ Jannar 2017. Jekk id-data tal-bidu tal-applikazzjoni tibqa’ l-istess, dan ikun ifisser, fil-prattika, li la l-awtoritajiet kompetenti, u lanqas il-parteċipanti fis-suq, ma jkunu f'pożizzjoni li japplikaw ir-regoli l-ġodda fit-3 ta’ Jannar 2017. Dan iwassal għal inċertezza ġuridika u potenzjalment għal tfixkil tas-suq.

               Fid-dawl ta' dawn iċ-ċirkostanzi ta' eċċezzjoni, u tal-isfidi tekniċi partikolari tal-implimentazzjoni li għandhom quddiemhom l-ESMA u l-awtoritajiet kompetenti f'dan il-każ speċifiku, il-Kummissjoni tqis li huwa neċessarju li tipposponi l-bidu tal-applikazzjoni taż-żewġ strumenti li huma inklużi fil-MiFID II. Tali posponiment ikun strettament limitat għal dak li huwa neċessarju sabiex jippermetti li l-ħidma teknika ta' implimentazzjoni titlesta.

               1.2 L-isfida tad-"dejta"

               L-ESMA infurmat lill-Kummissjoni li la hija u lanqas l-NCAs ma huma se jkunu f'pożizzjoni li japplikaw il-MiFID II mit-3 ta’ Jannar 2017. Dan huwa riżultat ta’ sfidi sinifikanti fil-ġbir tad-dejta li hu neċessarju għat-tħaddim tar-regoli tal-MiFID II. Sabiex tiġi ggarantita ċ-ċertezza ġuridika u sabiex jiġi evitat li jkun hemm xi tfixkil fis-suq, hija meħtieġa azzjoni urġenti biex id-data tal-bidu tal-applikazzjoni tal-MiFID II tiġi aġġustata. Ir-raġunijiet għall-urġenza huma marbuta mal-ħtieġa li jiġu stabbiliti netwerks ġodda u etensivi tal-ġbir tad-dejta elettronika bejn iċ-ċentri tan-negozjar, ir-regolaturi nazzjoni u l-ESMA.

               Il-qafas il-ġdid jirrikjedi li ċ-ċentri tan-negozjar u l-internalizzaturi sistematiċi jipprovdu lill-awtoritajiet kompetenti bid-dejta ta' referenza tal-instrumenti finanzjarji li tiddeskrivi b'mod uniformi l-karatteristiċi ta' kull strument finanzjarju suġġett għall-ambitu tal-MiFID II. Tintuża dejta addizzjonali wkoll għal skopijiet oħra, b'mod partikolari għall-kalkolu ta' diversi livelli ta' limitu ta' likwidità u ta' trasparenza użati għall-kummerċ fuq il-post tal-istrumenti finanzjarji kollha koperti mill-MiFID, kif ukoll għar-rappurtaġġ ta' pożizzjoni ta' derivattivi ta' komodità.

               Sabiex tinġabar id-dejta b'mod effiċjenti u armonizzat, trid tiġi żviluppata infrastruttura ġdid ta' ġbir ta' dejta. Dan jobbliga lill-ESMA, flimkien mal-awtoritajiet nazzjonali kompetenti, li tiġi stabbilita Sistema ta' Dejta ta' Referenza tal-Istrumenti Finanzjarji ("FIRDS"). Se jkun hemm bżonn li l-FIRDS tkopri l-firxa sħiħa ta' strumenti finanzjarji li huma inkużi fl-ambitu mwessa' tal-MiFID II. Fit-twettiq ta' dan il-kompitu, il-FIRDS ikollha bżonn tgħaqqad id-dejta li toħroġ mill-ESMA, l-NCAs u minn madwar 300 post ta' kummerċ madwar l-Unjoni Ewropea. Il-maġġoranza l-kbira tas-sistemi tal-IT ġodda li jirfdu lill-FIRDS ikunu jridu jiġu kostruwiti mill-bidu nett, abbażi ta' parametri ġodda.

               Il-Kummissjoni tirrikonoxxi li bħala riżultat tad-daqs u l-kumplessità tad-dejta meħtieġa biex tinġabar u tiġi proċessata biex il-MiFID II tkun tista’ ssir operattiva, b’mod partikolari għal rappurtar tat-tranżazzjonijiet, il-kalkoli tat-trasparenza u r-rappurtar ta' pożizzjonijiet f'derivattivi ta' komoditajiet, la l-partijiet interessati, bħal ma huma l-pjattaformi ta’ negozjar, u lanqas l-NCAs jew l-ESMA ma huma f’pożizzjoni li jiżguraw li l-infrastrutturi meħtieġa tal-ġbir tad-dejta jkunu f'posthom u joperaw sat-3 ta’ Jannar 2017. Għalhekk, fit-2 ta’ Ottubru 2015 l-ESMA informat lill-Kummissjoni li kien inevitabbli li jkun hemm dewmien fl-implimentazzjoni teknika tal-MiFID.

               1.3. Il-kamp ta’ applikazzjoni tal-proposta

               In-nuqqas ta' dejta għandu konsegwenzi li jinfirxu madwar diversi oqsma tal-MiFID II. Rigward ir-regolamentazzjoni tas-suq, huwa ċar li jekk ma jkunx hemm bażi ta' dejta ta' referenza (ID tal-istrument) u infrastrutturi addizzjonali tad-dejta għall-kalkoli ta' trasparenza u r-rappurtar tal-pożizzjoni, ma jkunx possibbli li tiġi applikata l-maġġoranza tar-regoli tas-suq. B'mod partikolari:

               Ir-rapportar ta’ tranżazzjonijiet: mingħajr dejta ta' referenza, se jkun hemm sfidi fid-determinazzjoni ta' liema strumenti jaqgħu fil-kamp ta’ applikazzjoni. Barra minn hekk, l-infrastruttura meħtieġa biex il-parteċipanti fis-suq jirrapportaw lill-awtoritajiet kompetenti tagħhom mhux se tkun disponibbli.

               Il-qafas ta' trasparenza: ir-regoli ta' trasparenza fil-kummerċ għall-istrumenti finanzjarji kollha (ta' ekwità kif ukoll mhux ta' ekwità) ma jkunux jistgħu jiġu stabbiliti u applikati. Barra minn hekk, il-kalkoli u l-limiti għall-valutazzjoni tal-likwidità, l-eżenzjonijiet, il-pubblikazzjoni differita u, fiż-żona tal-ekwità, il-limitu tal-volum doppju (li jillimita d-dark trading) ma jkunux jistgħu jiġu stabbiliti.

               Derivattivi ta’ komodità: fin-nuqqas ta' rappurtar tal-pożizzjoni għal derivati ta' komodità se jkun diffiċli ħafna biex jiġu infurzati limiti ta' pożizzjoni fuq tali kuntratti ta’ derivattivi ta’ komodità. Jekk ma jkun hemm l-ebda rapportar tal-pożizzjoni, ikun hemm kapaċità limitata biex effettivament jiġu identifikati ksur ta’ limiti tal-pożizzjoni.

               Regolamentazzjoni mikrostrutturali: ħafna mir-rekwiżiti fir-rigward ta' kummerċ algoritmiku/kummerċ ta' frekwenza għolja huma min-natura tagħhom dipendenti fuq id-dejta. B'mod partikolari, id-dispożizzjonijiet ewlenin dwar sistema "tick-size" u l-obbligi b'rabta mal-obbligi u l-iskemi għall-ġenerazzjoni tas-suq huma wkoll imfassla fuq il-preżenza ta' suq likwidu kif determinat skont il-qafas ta' trasparenza.

               Ir-regoli ta’ protezzjoni tal-investitur, il-mod kif jiġu ġestiti r-regoli tan-negozju u ċerti rekwiżiti organizzazzjonali assoċjati skont il-MiFID II mhux se jiġu affettwati direttament min-nuqqas ta’ dejta. L-eċċezzjoni importanti hija r-regoli dwar l-aħjar twettiq, fejn l-ambitu tal-iżvelar ikun imfassal b’riferiment għall-eżistenza ta' suq likwidu u kunċetti oħra ta’ trasparenza. Fil-każ ta' regoli oħra ta’ protezzjoni tal-investitur, minbarra kwistjonijiet li jirrigwardaw id-definizzjoni ta’ strumenti finanzjarji jew l-ambitu tal-leġiżlazzjoni, ġeneralment ma jeżistux interkonnessjonijiet ta' dejta, peress li dawn ir-regoli jikkonċernaw direttament id-distribuzzjoni, u mhux in-negozju. Għalhekk, huwa rikonoxxut li approċċ alternattiv jista’ jkun li tiġi posposta d-data tal-bidu tal-applikazzjoni biss għal partijiet tal-leġiżlazzjoni marbuta direttament mal-ġbir tad-dejta.

               Madankollu, wara analiżi bir-reqqa ta’ din l-għażla, jidher li huwa preferibbli posponiment għall-pakkett kollu, inklużi r-regoli għall-protezzjoni tal-investitur, u mhux approċċ gradwali:

               Dan jevita r-riskju li tinħoloq konfużjoni u kosti mhux meħtieġa li jistgħu jsofru l-partijiet interessati minħabba implimentazzjoni gradwali. Il-kostruzzjoni simultanja ta' diversi infrastrutturi – b'kuntrast ma' kostruzzjoni fi stadji - trendi l-proċess wieħed aktar kosteffettiv. Pereżempju, dan jevita sitwazzjonijiet fejn id-ditti tal-investiment, involuti fl-eżekuzzjoni ta’ ordnijiet, ikollhom jistabbilixxu rekwiżiti organizzattivi/regoli ta' mġieba fi stadji, ħaġa li tkun ikkumplikata, għalja u b'kosti kbar;

               Dan jevita li ssir delineazzjoni bejn l-oqsma li jkunu jistgħu jiġu implimentati immedjatament u dawk li ma jistgħux, u, għalhekk, jiġi evitat ir-riskju li jinħolqu konsegwenzi mhux intenzjonati li jista' jkun ma jkunux ġew previsti jew ikkunsidrati biżżejjed; kif ukoll

               Dan jevita l-ħtieġa ta' regoli tranżitorji, li minnhom infushom joħolqu kwistjonijiet ġodda u jiddevjaw ir-riżorsi tal-ESMA, tal-NCAs u tal-partijiet interessati lil hinn mill-kostruzzjoni tal-qafas permanenti.

               Abbażi tal-kunsiderazzjonijiet imsemmija hawn fuq, il-posponiment tal-bidu tal-applikazzjoni tar-regoli kollha tal-MiFID II hija għaldaqstant neċessarja u ġġustifikata.

               Il-bidla tad-data tal-applikabbiltà tal-MiFID II madankollu għandha konsegwenzi fuq l-applikabbiltà ta’ leġiżlazzjoni oħra, b’mod partikolari r-Regolament (UE) Nru 596/2014 ("MAR") u r-Regolament (UE) Nru 909/2014 ("CSDR").

               Il-qafas tal-abbuż mis-suq se japplika għal ċerti definizzjonijiet u kunċetti tal-MiFID II. Peress li MAR għandu jibda' jiġi applikat fit-3 ta' Lulju 2016, diġà hemm dispożizzjoni fih li tiżgura li qabel id-data oriġinarjament prevista għall-bidu tal-applikazzjoni tal-MiFID II, se japplikaw il-kunċetti u r-regoli tal-MiFID I. Sabiex tiġi żgurata ċ-ċertenzza ġuridika għall-perjodu bejn id-data oriġinali prevista tal-bidu tal-applikazzjoni u d-data l-ġdida tal-bidu tal-applikazzjoni, huwa meħtieġ li jiġi ċċarat fl-MAR li l-kunċetti u r-regoli kif stabbiliti fil-MiFID I għandhom jintużaw sad-data l-ġdida tal-bidu tal-applikazzjoni tal-MiFID II. Il-MAR tirreferi wkoll għal kunċetti li se jiddaħħlu bil-MiFID II, bħal ma huma faċilitajiet organizzati ta' negozjar ("OTFs"), swieq ta' tkabbir tal-impriżi żgħar u ta' daqs medju ("SME"), kwoti tal-emissjonijiet, jew prodotti rkantati bbażati fuqhom. Il-MAR tistabbilixxi li d-dispożizzjonijiet tagħha ma japplikawx għal dawn il-kunċetti sal-bidu tal-applikazzjoni previst oriġinarjament tal-MiFID II. Huwa għalhekk neċessarju li jiġi kkjarifikat fil-MAR li d-dispożizzjonijiet li jirreferu għall-OTFs, is-swieq ta' tkabbir tal-SMEs, il-kwoti tal-emissjonijiet jew prodotti rkantati bbażati fuqhom ma japplikawx sal-bidu tal-applikazzjoni tal-MiFID II.

               Il-konsegwenzi għas-CSDR huma fuq żewġ livelli. L-ewwel nett, hemm konsegwenzi għall-applikazzjoni tar-regoli dwar id-dixxiplina tas-saldu għal faċilitajiet multilaterali tan-negozjar ("MTFs") li japplikaw għar-reġistrazzjoni bħala swieq ta’ tkabbir tal-SMEs skont id-Direttiva 2014/65/UE. B’mod speċifiku, dawn ir-regoli jippermettu li l-MTFs li jissodisfaw il-kriterji għal suq tat-tkabbir tal-SMEs skont il-MiFID II japplikaw perjodu itwal ta' estensjoni għas-saldu tat-tranżazzjonijiet filwaqt li r-reġistrazzjoni tagħhom bħala suq tat-tkabbir tal-SMEs skont il-MiFID II tkun għadha għaddejja. It-tieni, sabiex ikun hemm qafas ċar u koerenti leġiżlattiv għall-kummerċ u s-saldu, is-CSDR jistrieħ fuq ħafna mid-definizzjonijiet u l-kunċetti tal-MiFID II. Sabiex tiġi ggarantita ċ-ċertezza ġuridika għall-perjodu bejn id-data preċedenti tal-bidu tal-applikazzjoni u d-data l-ġdida tal-bidu tal-applikazzjoni, huwa neċessarju li jiġi kkjarifikat li sad-data l-ġdida tal-bidu tal-applikazzjoni, għandhom jintużaw ir-regoli stabbiliti fil-MiFID I

               1.4. Perjodu tal-posponiment

               Posponiment ta’ sena għandu jagħti żmien biżżejjed u xieraq biex l-ESMA, l-NCAs u l-operaturi jistabbilixxu l-infrastruttura għall-ġbir tad-dejta, ir-rappurtar u l-kalkoli għall-livelli ta' trasparenza. Hemm ħames passi fil-proċess ta' implimentazzjoni: (1) rekwiżiti ta' negozju (li f'dan il-każ huma l-istandards neċessarji tekniċi regolatorji/l-istandards tekniċi ta' implimentazzjoni, (2) l-ispeċifikazzjonijiet, (3) l-iżvilupp, (4) l-ittestjar u (5) l-iskjerament. L-ESMA tqis li hija tkun tista' tlesti dawn il-passi fejn jidħlu d-dejta ta’ referenza, il-kalkolu ta' trasparenza u s-sistemi ta’ rappurtaġġ ta' pożizzjoni sa Jannar 2018. Dan bil-presuppożizzjoni li jkun hemm biżżejjed ċarezza ġuridika dwar ir-rekwiżiti finali skont l-istandards tekniċi regolatorji relevanti sa nofs l-2016. Abbażi ta' dan, l-abbozz ta' proposta għalhekk jipposponi l-bidu tal-applikazzjoni tal-qafas sħiħ sat-3 ta’ Jannar 2018 b’sena.

               Il-posponiment tal-bidu tal-applikazzjoni tar-Regolament (UE) Nru 600/2014 ma għandux ikollu impatt fuq l-adozzjoni ta' atti delegati u standards tekniċi skont ir-Regolament (UE) Nru 600/2014. Il-Kummissjoni għandha tadotta dawn il-miżuri f'konformità mal-proċedura prevista sabiex l-industrija tkun tista’ tistabbilixxi u tadatta sistemi interni li jiżguraw il-konformità mar-rekwiżiti l-ġodda fid-data tal-bidu tal-applikazzjoni tar-Regolament (UE) Nru 600/2014.

               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ

               •Bażi ġuridika

                  Il-proposta hija bbażata fuq l-Artikolu 114 tat-TFUE. Hija kumplimentari għar-regolament propost li jipposponi l-bidu tal-applikazzjoni tal-MiFID.

               •Sussidjarjetà

               Skont il-prinċipju tas-sussidjarjetà, l-azzjoni tal-UE tista’ tittieħed biss jekk l-għanijiet previsti ma jkunux jistgħux jintlaħqu mill-Istati Membri waħedhom. L-intervent tal-UE huwa meħtieġ sabiex jittejjeb il-funzjonament kif suppost tas-suq intern u biex tiġi evitata distorsjoni tal-kompetizzjoni fil-qasam tas-swieq tat-titoli. F’dan ir-rigward, il-leġiżlazzjoni, li qed tiġi emendata, tiġi adottata f’konformità sħiħa mal-prinċipju ta’ sussidjarjetà u kwalunkwe emenda li ssirilha għandha ssir permezz ta’ proposta tal-Kummissjoni.

               •Proporzjonalità

               Din l-azzjoni tal-UE hija neċessarja biex jinkiseb l-objettiv tal-implimentazzjoni kif xieraq tal-infrastruttura tal-ġbir tad-dejta, kif stabbilit mill-MiFID II. Il-posponiment kif propost fejn jidħlu l-kamp ta' applikazzjoni u t-tul tal-perjodu huwa neċessarju sabiex ikun hemm ippjanar u implimentazzjoni effiċjenti u bl-ordni mill-partijiet kollha involuti. Din il-proposta għalhekk se tiżgura li jkun jista' jintlaħaq l-iskop oriġinali tal-MiFID II li jinkiseb suq intern li jiffunzjona b’mod sħiħ għas-servizzi tat-titoli b'livell għoli ta' trasparenza tas-suq u ta' protezzjoni tal-investitur.

               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET TAL-PARTIJIET IKKONĊERNATI U TAL-VALUTAZZJONIJIET TAL-IMPATT

                  Din il-proposta mhijiex akkumpanjata minn Valutazzjoni tal-Impatt separata għaliex diġà kien sar studju tal-impatt dwar il-MiFID II. Din il-proposta ma tibdilx il-MiFID II fis-sustanza tagħha, u ma timponi l-ebda obbligu ġdid fuq kumpaniji tal-investiment u postijiet tal-kummerċ jew fuq xi operatur ieħor kopert mill-MiFID II. L-uniku għan tagħha hu li jiġi pprovdut - għal raġunijiet ta' eċċezzjoni b'mod partikolari marbuta mal-kumplessità kbira tal-pakkett u l-istrumenti meħtieġa għall-ġbir tad-dejta - estenzjoni tad-data tal-bidu tal-applikazzjoni tal-MiFID II b'sena waħda (1), sabiex tingħata ċ-ċertezza legali u jiġu żviluppati l-infrastrutturi neċessarji tal-ġbir tad-dejta sabiex ikun hemm żgur applikazzjoni u infurzar effettiv tar-regoli l-ġodda mill-ESMA u mill-NCAs.

               4.L-IMPLIKAZZJONIJIET BAĠITARJI

                  Il-proposta ma għandhiex impatt baġitarju għall-Kummissjoni.

               2016/0034 (COD)

               Proposta għal

               REGOLAMENT TAL-PARLAMENT EWROPEW U TAL-KUNSILL

               li jemenda r-Regolament (UE) Nru 600/2014 dwar is-swieq tal-istrumenti finanzjarji, ir-Regolament (UE) Nru 596/2014 dwar l-abbuż tas-suq u r-Regolament (UE) Nru 909/2014 dwar titjib fis-saldu tat-titoli fl-Unjoni Ewropea u dwar depożitorji ċentrali tat-titoli fir-rigward ta’ ċerti dati

               (Test b'rilevanza għaż-ŻEE)

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 tiegħu,

               Wara li kkunsidraw il-proposta mill-Kummissjoni Ewropea,

               Wara li l-abbozz tal-att leġiżlattiv intbagħat lill-Parlamenti nazzjonali,

               Wara li kkunsidraw l-opinjoni tal-Bank Ċentrali Ewropew
                  1
               ,

               Wara li kkunsidraw l-opinjoni tal-Kumitat Ekonomiku u Soċjali Ewropew
                  2
               ,

               Filwaqt li jaġixxu skont il-proċedura leġiżlattiva ordinarja,

               Billi:

               (1)Ir-Regolament (UE) Nru 600/2014 tal-Parlament Ewropew u tal-Kunsill
                  3
                u d-Direttiva 2014/65/UE tal-Parlament Ewropew u tal-Kunsill
                  4
                huma biċċiet ewlenin tal-leġiżlazzjoni finanzjarja adottati wara l-kriżi finanzjarja fir-rigward tas-swieq tat-titoli, l-intemedjarji tal-investiment u ċ-ċentri tan-negozjar. Il-qafas il-ġdid isaħħaħ u jissostitwixxi d-Direttiva 2004/39/KE tal-Parlament Ewropew u tal-Kunsill
                  5
               .

               (2)Ir-Regolament (UE) Nru 600/2014 u d-Direttiva 2014/65/UE jistabbilixxu rekwiżiti fir-rigward tal-awtorizzazzjoni u t-tħaddim ta’ ditti ta’ investiment, swieq regolati u fornituri ta’ servizzi ta’ rappurtar tad-dejta. Huwa jarmonizza s-sistema ta' limiti ta' pożizzjoni għal derivattivi ta' komodità biex titjieb it-trasparenza, jingħata sostenn għall-ipprezzar ordinat u jiġi evitat l-abbuż tas-suq. Huwa jintroduċi wkoll regoli dwar il-kummerċ ta’ frekwenza għolja u jtejjeb is-superviżjoni tas-swieq finanzjarji bl-armonizzazzjoni tas-sanzjonijiet amministrattivi. Filwaqt li jibni fuq ir-regoli diġà fis-seħħ, il-qafas il-ġdid isaħħaħ ukoll il-protezzjoni tal-investituri billi jintroduċi rekwiżiti robusi organizzattivi u ta' imġieba. Ir-regoli l-ġodda għandhom jibdew japplikaw mit-3 ta' Jannar 2017.

               (3)Il-qafas il-ġdid introdott bir-Regolament (UE) Nru 600/2014 u d-Direttiva 2014/65/UE jobbliga liċ-ċentri tan-negozjar u lill-internalizzaturi sistematiċi biex jipprovdu lill-awtoritajiet kompetenti b'dejta ta' referenza tal-istrumenti finanzjarji li tiddeskrivi b'mod uniformi l-karatteristiċi ta' kull strument finanzjarju soġġett għal dik id-Direttiva. Din id-dejta hija użata wkoll għal skopijiet oħra, pereżempju għall-kalkolu tal-livelli ta' trasparenza u likwidità kif ukoll għar-rappurtar tal-pożizzjoni ta' derivattivi ta' komodità.

               (4)Sabiex tinġabar id-dejta b'mod effiċjenti u armonizzat, qiegħda tiġi żviluppata infrastruttura ġdid ta' ġbir ta' dejta. Għal dan il-għan, l-Awtorità Ewropea tat-Titoli u s-Swieq ("ESMA"), flimkien mal-awtoritajiet nazzjonali kompetenti, huma obbligati li jistabbilixxu Sistema ta' Dejta ta' Referenza tal-Istrumenti Finanzjarji ("FIRDS"). Din se tkopri firxa wiesgħa ta’ strumenti finanzjarji li jaqgħu fl-ambitu tar-Regolament (UE) Nru 600/2014 u se jgħaqqad id-dejta li tkun ġejja mill-ESMA, mill-awtoritajiet kompetenti nazzjonali ("NCAs") u miċ-ċentri tan-negozjar madwar l-Unjoni. Il-maġġoranza l-kbira tas-sistemi tal-IT ġodda li jirfdu lill-FIRDS ikunu jridu jiġu kostruwiti mill-bidu nett, abbażi ta' parametri ġodda.

               (5)Minħabba l-kumplessità tal-qafas il-ġdid u l-ħtieġa ta' għadd kbir ħafna ta’ atti delegati u ta’ implimentazzjoni, id-data tal-applikabilità tar-Regolament (UE) Nru 600/2014 ġiet posposta bi 30 xahar mid-data tad-dħul fis-seħħ. Minkejja dan il-perjodu twil aktar mis-soltu, il-partijiet interessati, bħal ma huma l-pjattaformi ta’ negozjar, l-NCAs u l-ESMA, mhumiex f’pożizzjoni li jiżguraw li l-infrastrutturi meħtieġa tad-dejta jkunu f'posthom u operattivi sat-3 ta’ Jannar 2017. Dan huwa minħabba d-daqs u l-kumplessità tad-dejta li hemm il-ħtieġa li tinġabar u tiġi pproċessata sabiex il-qafas il-ġdid isir operattiv, b’mod partikolari għar-rappurtar tat-tranżazzjonijiet, il-kalkolu tat-trasparenza u r-rappurtar ta' pożizzjoni f'derivattivi ta' komodità.

               (6)In-nuqqas tal-infrastrutturi ta' ġbir ta' dejta għandu implikazzjonijiet fuq l-ambitu sħiħ tar-Regolament (UE) Nru 600/2014 u d-Direttiva 2014/65/UE. Mingħajr dejta mhux se jkun fattibbli li tiġi stabbilita delineazzjoni preċiża ta' strumenti finanzjarji li taqa' taħt l-ambitu tal-qafas il-ġdid. Barra minn hekk, mhux se jkun possibbli li jiġu adattati r-regoli ta’ trasparenza qabel u wara n-negozju, sabiex jiġi ddeterminat liema strumenti huma likwidi u meta għandhom jingħataw konċessjonijiet għal eżenzjonijiet jew pubblikazzjoni differita.

               (7)Fin-nuqqas ta’ dejta, iċ-ċentri tan-negozjar u d-ditti tal-investiment mhux se jkunu jistgħu jirrapportaw tranżazzjonijiet eżegwiti lill-awtoritajiet kompetenti. Fin-nuqqas ta' rappurtar tal-pożizzjonijiet għal derivati ta' komodità se jkun diffiċli biex jiġu infurzati limiti ta' pożizzjoni fuq tali kuntratti. Jekk ma jkun hemm l-ebda rapportar tal-pożizzjoni, ikun hemm kapaċità limitata biex effettivament jiġu identifikati ksur tal-limiti tal-pożizzjoni. Pereżempju, bosta mir-rekwiżiti fir-rigward tan-negozjar algoritmiku huma wkoll dipendenti fuq id-dejta.

               (8)In-nuqqas ta' infrastrutturi ta' ġbir ta' dejta jagħmilha wkoll diffiċli għal ditti tal-investiment li japplikaw regoli tal-aħjar eżekuzzjoni. Iċ-ċentri tan-negozjar u l-internalizzaturi sistematiċi ma jkunux jistgħu jippubblikaw dejta marbuta mal-kwalità tal-eżekuzzjoni tat-tranżazzjonijiet f’dawk il-postijiet. Id-ditti tal-investiment ma jiġux ipprovduti b’dejta importanti ta' eżekuzzjoni li tgħinhom jiddeterminaw l-aħjar mod biex jeżegwixxu l-ordnijiet tal-klijenti.

               (9)Sabiex tiġi żgurata ċ-ċertezza ġuridika u jiġi evitat tfixkil potenzjali tas-suq, huwa meħtieġ u ġġustifikat li tittieħed azzjoni urġenti biex il-bidu tal-applikazzjoni tal-qafas kollu kemm hu jiġi pospost, inklużi l-atti delegati u ta’ implimentazzjoni kollha.

               (10)Il-proċess ta’ implimentazzjoni għad-dejta tal-infrastruttura jinvolvi ħames stadji: rekwiżiti tan-negozju, speċifikazzjonijiet, żvilupp, ittestjar u skjerament. L-ESMA tqis li dawn il-passi għandhom ikunu lesti sa Jannar 2018 sakemm ikun hemm ċertezza legali dwar ir-rekwiżiti finali skont l-istandards tekniċi regolatorji rilevanti sa mhux aktar tard minn Ġunju 2016.

               (11)Fid-dawl taċ-ċirkostanzi eċċezzjonali u sabiex l-ESMA, l-NCAs u l-partijiet interessati jkunu jistgħu jtemmu l-implimentazzjoni operattiva, huwa xieraq li tiġi posposta d-data tal-applikazzjoni tar-Regolament (UE) Nru 600/2014 bi 12-il xahar sat-3 ta’ Jannar 2018. Ir-rapporti u l-analiżi għandhom jiġu posposti skont dan.

               (12)Ir-Regolament (UE) Nru 596/2014 tal-Parlament Ewropew u tal-Kunsill
                  6
                jirreferi għad-data tal-applikazjoni tar-Regolament (UE) Nru 600/2014 u d-Direttiva 2014/65/UE. Sabiex jiġi żgurat li r-referenzi fir-Regolament (UE) Nru 596/2014 għal faċilitajiet organizzati tan-negozjar, swieq ta' tkabbir tal-impriżi żgħar u ta' daqs medju’ ("SME"), kwoti tal-emissjonijiet jew prodotti rkantati bbażati fuqhom ma jkunux japplikaw sad-data tal-applikazzjoni tar-Regolament (UE) Nru 600/2014 u d-Direttiva 2014/65/UE, l-Artikolu 39(4) tar-Regolament (UE) Nru 596/2014 li jiddikjara li r-referenzi għalihom għandhom jinqraw bħala referenzi għad-Direttiva 2004/39/KE għandu jiġu aġġustat billi jiġi kkunsidrat il-posponiment tad-data tal-applikazzjoni ta' dawk l-atti.

               (13)Is-saldu ta’ tranżazzjonijiet tat-titoli huwa marbut mill-qrib man-negozjar tat-titoli. Bħala tali, ir-Regolament (UE) Nru 909/2014 tal-Parlament Ewropew u tal-Kunsill
                  7
                jirreferi għad-data tal-applikazjoni tar-Regolament (UE) Nru 600/2014 u d-Direttiva 2014/65/UE. Qabel dik id-data, ir-referenzi għal dawn iż-żewġ atti għandhom jinqraw bħala referenzi għad-Direttiva 2004/39/KE. Ir-Regolament (UE) 909/2014 ikompli joħloq sistema ta' tranżizzjoni għall-applikazzjoni tar-regoli dwar id-dixxiplina tas-saldu għal faċilitajiet multilaterali tan-negozjar ("MTFs") li japplikaw għar-reġistrazzjoni bħala swieq ta’ tkabbir tal-SMEs skont id-Direttiva 2014/65/UE.

               (14)Sabiex jiġi żgurat li d-Direttiva 2004/39/KE tiġi msemmija fir-Regolament (UE) Nru 909/2014 sad-data posposta ta' applikazzjoni tar-Regolament (UE) Nru 600/2014 u d-Direttiva 2014/65/UE u li d-dispożizzjonijiet tranżitorji għall-MTFs li japplikaw għar-reġistrazzjoni bħala swieq ta’ tkabbir tal-SMEs skont ir-Regolament (UE) Nru 909/2014 huma miżmuma sabiex ikun hemm biżżejjed żmien għall-MTFs li japplikaw għal din ir-reġistrazzjoni skont id-Direttiva 2014/65/UE, ir-Regolament (UE) Nru 909/2014 għandu jiġi emendat.

               (15)Għaldaqstant, ir-Regolamenti (KE) Nru 600/2014, (UE) Nru 596/2014 u (UE) Nru 909/2014 għandhom jiġu emendati kif xieraq,

               ADOTTAW DAN IR-REGOLAMENT:

               Artikolu 1

               Ir-Regolament (UE) Nru 600/2014 huwa emendat kif ġej:

               (1)Fl-Artikolu 4(7), "it- 3 ta’ Jannar 2017" tiġi ssostitwita b'"it-3 ta’ Jannar 2018"; u "it-3 ta' Jannar 2019" tiġi ssostitwita bi "it-3 ta' Jannar 2020".

               (2)Fl-Artikolu 5(8), "it-3 ta’ Jannar 2016" tiġi ssostitwita b'"it-3 ta’ Jannar 2017";

               (3)Fl-Artikolu 19(1), "it-3 ta’ Jannar 2019" tiġi ssostitwita b'"it-3 ta’ Jannar 2020";

               (4)Fl-Artikolu 26(10), "it-3 ta’ Jannar 2019" tiġi ssostitwita b'"it-3 ta’ Jannar 2020";

               (5)L-Artikolu 35(5) huwa emendat kif ġej:

               (a)"it-3 ta' Jannar 2017" tiġi ssostitwita bi "it-3 ta' Jannar 2018".

               (b)"it-3 ta' Lulju 2019" tiġi ssostitwita bi "it-3 ta' Lulju 2020".

               (6)Fl-Artikolu 37(2), "it- 3 ta’ Jannar 2017" tiġi ssostitwita b'"it-3 ta’ Jannar 2018";

               (7)L-Artikolu 52 huwa emendat kif ġej:

               (a)fil-paragrafu 1, "it-3 ta' Marzu 2019" tiġi ssostitwita b'"it-3 ta' Marzu 2020";

               (b)fil-paragrafu 4, "it-3 ta' Marzu 2019" tiġi ssostitwita b'"it-3 ta' Marzu 2020";

               (c)fil-paragrafu 5, "it-3 ta' Marzu 2019" tiġi ssostitwita b'"it-3 ta' Marzu 2020";

               (d)fil-paragrafu 6, "it-3 ta' Marzu 2019" tiġi ssostitwita b'"it-3 ta' Marzu 2020";

               (e)fil-paragrafu 7, "it-3 ta' Lulju 2019" tiġi ssostitwita b'"it-3 ta' Lulju 2020";

               (f)fil-paragrafu 8, "it-3 ta' Lulju 2019" tiġi ssostitwita b'"it-3 ta' Lulju 2020";

               (g)fl-ewwel subparagrafu tal-paragrafu 9, "it-3 ta' Lulju 2019" tiġi ssostitwita bi "it-3 ta' Lulju 2020";

               (h)fit-tieni subparagrafu tal-paragrafu 9, "it-3 ta' Lulju 2021" tiġi ssostitwita bi "it-3 ta' Lulju 2022";

               (i)fl-ewwel subparagrafu tal-paragrafu 10, "it-3 ta' Lulju 2019" tiġi ssostitwita bi "it-3 ta' Lulju 2020";

               (j)fil-paragrafu 11, "it-3 ta' Lulju 2019" tiġi ssostitwita b'"it-3 ta' Lulju 2020";

               (k)fit-tieni subparagrafu tal-paragrafu 12, "it-3 ta' Jannar 2017" tiġi ssostitwita bi "it-3 ta' Jannar 2018";

               (8)Fl-ewwel subparagrafu tal-Artikolu 54(2) "it-3 ta' Lulju 2019" tiġi ssostitwita bi "it-3 ta' Lulju 2020";

               (9)L-Artikolu 55 huwa emendat kif ġej:

               (a)it-tieni paragrafu huwa ssostitwit b’dan li ġej:

               Dan ir-Regolament japplika mit-3 ta' Jannar 2018.

               (b)ir-raba’ paragrafu huwa ssostitwit b’dan li ġej:

               "B’deroga mit-tieni paragrafu, l-Artikolu 37(1), (2) u (3) japplikaw mit-3 ta’ Jannar 2020".

               Artikolu 2

               Ir-Regolament (UE) Nru 596/2014 huwa emendat kif ġej:

               (1)Fl-ewwel subparagrafu tal-Artikolu 39(4) "it-3 ta' Jannar 2017" tiġi ssostitwita bi "it-3 ta' Jannar 2018";

               (2)Fit-tieni subparagrafu tal-Artikolu 39(4) "it-3 ta' Jannar 2017" tiġi ssostitwita bi "it-3 ta' Jannar 2018";

               Artikolu 3

               Ir-Regolament (UE) Nru 909/2014 huwa emendat kif ġej:

               (1)Fil-punt (b) tat-tieni subparagrafu tal-Artikolu 76(5) "it-13 ta' Ġunju 2017" tiġi ssostitwita bi "it-13 ta' Ġunju 2018";

               (2)Fl-Artikolu 76(7), "it-3 ta’ Jannar 2017" tiġi ssostitwita b'"it-3 ta’ Jannar 2018";

               Artikolu 4

               Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

               Dan ir-Regolament għandu jorbot fl-intier tiegħu u japplika direttament fl-Istati Membri kollha.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)
                  ĠU C , , p. .

                     (2)
                  ĠU C , , p. .

                     (3)
                  Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349)

                     (4)
                  Ir-Regolament (UE) Nru 600/2014 tal-Parlament Ewropew u tal-Kunsill tal-15 ta’ Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012 (ĠU L 173, 12.6.2014, p. 84)

                     (5)
                  Id-Direttiva 2004/39/KE tal-Parlament Ewropew u tal-Kunsill tal-21 ta’ April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU L 145, 30.4.2004, p. 1).

                     (6)
                  Ir-Regolament (UE) Nru 596/2014 tal-Parlament Ewropew u tal-Kunsill tas-16 ta’ April 2014 dwar l-abbuż tas-suq (Regolament dwar l-abbuż tas-suq) u li jħassar id-Direttiva 2003/6/KE tal-Parlament Ewropew u tal-Kunsill u d-Direttivi tal-Kummissjoni 2003/124/KE, 2003/125/KE u 2004/72/KE (ĠU L 173, 12.6.2014, p. 1).

                     (7)
                  Ir-Regolament (UE) Nru 909/2014 tal-Parlament Ewropew u tal-Kunsill tat-23 ta’ Lulju 2014 dwar titjib fis-saldu tat-titoli fl-Unjoni Ewropea u dwar depożitorji ċentrali tat-titoli u li jemenda d-Direttivi 98/26/KE u 2014/65/UE u r-Regolament (UE) Nru 236/2012 (ĠU L 257, 28.8.2014, p. 1).